ปลื้ม โครงการ ม33เรารักกัน ย้ำกรณีผู้ประกันตนรายใดที่ยังไม่สามารถลงทะเบียนได้จะเปิดทบทวนสิทธิในวันที่ 15 มีนาคมนี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าผลการลงทะเบียนออนไลน์โครงการ ม33เรารักกัน ที่เปิดลงทะเบียนมาตั้งแต่วันที่ 21 กุมภาพันธ์ที่ผ่านมา จนกระทั่งถึงวันนี้ ซึ่งผ่านมาแล้ว 5 วัน ปรากฎว่า มีผู้ประกันตนมาตรา 33 ใช้สิทธิ์ลงทะเบียนผ่านระบบออนไลน์แล้ว 7,909,258 คน หรือกว่าร้อยละ 90 จากผู้ประกันตนทั้งหมดที่มีสิทธิ์ ซึ่งที่ผ่านมาสำนักงานประกันสังคมได้อำนวยความสะดวกแก่ผู้ประกันตน โดยจัดเจ้าหน้าที่ไว้คอยบริการข้อมูลทางโทรศัพท์กรณีผู้ประกันตนรายใดที่มีปัญหาติดขัดในการลงทะเบียน นอกจากนี้ข้อดีของโครงการ ม33เรารักกัน สำนักงานประกันสังคมยังมีระบบฐานข้อมูลของนายจ้างและลูกจ้างแต่ละคนในระบบอยู่แล้ว จึงไม่ต้องกังวลว่าข้อมูลตกหล่นแต่อย่างใด ส่วนผู้ประกันตนรายใดที่ยังไม่สามารถลงทะเบียนได้ ก็จะเปิดให้มีการทบทวนสิทธิในวันที่ 15 มีนาคมนี้ หรือจะสอบถามรายละเอียดเพิ่มเติมเกี่ยวกับโครงการ ม33เรารักกัน สามารถโทรศัพท์มาได้ที่สายด่วนกระทรวงแรงงาน 1506 กด 1 อย่างไรก็ตาม ขอเน้นย้ำ ผู้ประกันตน มาตรา 33 ที่ยังไม่ลงทะเบียน อย่าชะล่าใจรีบดำเนินการผ่านเว็บไซต์ www.ม33เรารักกัน.com ก่อนหมดเขต 7 มีนาคมนี้สำหรับผู้ที่ลงทะเบียนแล้ว สามารถตรวจสอบสถานะผู้ได้รับสิทธิผ่านทาง www.ม33เรารักกัน.com และกดยืนยันตัวตนผ่านแอพพลิเคชั่น‘เป๋าตัง’ ตั้งแต่วันที่ 15 - 21 มีนาคม 2564 ได้วงเงินผ่านแอปพลิเคชัน ‘เป๋าตัง’ครั้งละ 1,000 บาท รวมทั้งสิ้น 4,000 บาท ในวันที่ 22,29 มีนาคม และวันที่ 5,12 เมษษยน 2564 ใช้จ่ายผ่านแอปพลิเคชัน ‘เป๋าตัง’ ได้ถึง 31 พฤษภาคม 2564 รัฐมนตรีว่าการกระทรวงแรงงาน ยังกล่าวต่อว่า สำหรับโครงการ ม33เรารักกัน ผู้ที่มีสิทธิ์ต้องมีคุณสมบัติครบคือ มีสัญชาติไทย เป็นผู้ประกันตนตามมาตรา 33 ก่อนวันที่ 15 กุมภาพันธ์ 2564 ไม่เป็นผู้มีบัตรสวัสดิการแห่งรัฐและไม่ได้รับสิทธิโครงการเราชนะ ไม่มีเงินฝากในสถาบันการเงินรวมกันเกิน 500,000 บาท ณ 31 ธันวาคม 2563